মায়ের বিরুদ্ধে আইনের আশ্রয় নিয়ে নিজের বাল্যবিবাহ ঠেকিয়ে মার্কিন যুক্তরাষ্ট্রের সেক্রেটারি অব স্টেটস ইন্টারন্যাশনাল উইমেন অব কারেজ (আইডব্লিউওসি) অ্যাওয়ার্ড-২০১৭ এ ভূষিত হন শারমিন। গত ২৯ মার্চ ওয়াশিংটনে এক আড়ম্বপূর্ণ অনুষ্ঠানে ফার্স্ট লেডি মেলানিয়া ট্রাম্পের হাত থেকে এ পুরস্কার গ্রহণ করে ৬ এপ্রিল দেশে ফিরেছেন ঝালকাঠির এ কিশোরী। নিজ এলাকা ঝালকাঠির উদাহরণ দিয়ে শারমিন জানান, ভালো ছেলে পেলেই বাবা-মা মেয়েদের অল্প বয়সে বিয়ে দিয়ে দেন। তাদের প্রতি আহ্বান জানিয়ে শারমিন বলেন, মেয়েদের বোঝা না ভেবে তাদের পড়ালেখার সুযোগ দিন। তারাও একদিন বড় হবে।